
Maksātnespējas procesa administratorei
/Administrators/
Paziņošanai e-adresē

Par maksātnespējas procesa administratores /Administrators/ rīcības pārbaudi 
/SIA "Nosaukums A"/ maksātnespējas procesā

Ar /tiesas nosaukums/ (šobrīd – /tiesas nosaukums/) /datums/ spriedumu civillietā /lietas numurs/ pasludināts /SIA "Nosaukums A"/, /reģistrācijas numurs/, (turpmāk – Parādnieks) maksātnespējas process un par Parādnieka maksātnespējas procesa administratori (turpmāk – administrators) iecelta /iepriekšējais administrators/, /amata apliecības numurs/, (turpmāk – iepriekšējā administratore).
Ar /tiesas nosaukums/ (šobrīd – /tiesas nosaukums/) /datums/ lēmumu par Parādnieka administratori iecelta /Administrators/, /amata apliecības numurs/ (turpmāk – Administratore).
Saskaņā ar Maksātnespējas likuma 173. panta pirmo daļu Maksātnespējas kontroles dienests ir tieslietu ministra pārraudzībā esoša tiešās pārvaldes iestāde, kas normatīvajos aktos noteiktās kompetences ietvaros īsteno valsts politiku tiesiskās aizsardzības procesa un maksātnespējas procesa jautājumos, aizsargā darbinieku intereses viņu darba devēja maksātnespējas gadījumā un likumā noteiktajā kārtībā īsteno valsts un sabiedrības interešu aizsardzību tiesiskās aizsardzības procesa un maksātnespējas procesa jautājumos.
Lai īstenotu likumā paredzētās funkcijas, Maksātnespējas kontroles dienests veic Maksātnespējas likuma 174.1 pantā noteiktos uzdevumus, tostarp administratoru uzraudzību.
Pamatojoties uz Maksātnespējas likuma 174.1 panta 1. punktu, Maksātnespējas kontroles dienests veica Administratores rīcības pārbaudi Parādnieka maksātnespējas procesā, kuras ietvaros Administratores rīcībā konstatēja normatīvo aktu pārkāpumu.
[1] Par Administratores rīcību, grozot pieņemto lēmumu par kreditora prasījumu laikā, kad Parādnieka maksātnespējas procesā bija sagatavots kreditoru prasījumu segšanas plāns un uzsākta kreditoru prasījumu apmierināšana.
[1.1] /Pers. A/ 2019. gada 28. martā iesniedza Parādnieka maksātnespējas procesā kreditora prasījumu, kas Elektroniskajā maksātnespējas uzskaites sistēmā (turpmāk – EMUS) reģistrēts ar /numurs/.
Parādnieka iepriekšējā administratore 2019. gada 3. aprīlī lūdza kreditora prasījumā novērst trūkumus[footnoteRef:1]. Kreditors 2019. gada 16. aprīlī iesniedza dokumentus trūkumu novēršanai[footnoteRef:2]. [1:  EMUS dokuments reģistrēts ar /numurs/.]  [2:  EMUS dokuments reģistrēts ar /numurs/.] 

Izvērtējot kreditora iesniegtos dokumentus, konstatēts, ka kreditors nav novērsis visus kreditora prasījumā sākotnēji konstatētos trūkumus, tādēļ Parādnieka iepriekšējā administratore 2019. gada 25. aprīlī pieņēma lēmumu par kreditora prasījuma tiesību neatzīšanu[footnoteRef:3]. [3:  EMUS dokuments reģistrēts ar /numurs/.] 

[1.2] /Pers. B/ 2019. gada 8. maijā iesniedza Parādnieka maksātnespējas procesā kreditora prasījumu, kas EMUS reģistrēts ar /numurs/.
Parādnieka iepriekšējā administratore 2019. gada 15. maijā lūdza kreditora prasījumā novērst trūkumus[footnoteRef:4]. Trūkumi netika novērsti, tādēļ Parādnieka iepriekšējā administratore 2019. gada 28. maijā pieņēma lēmumu par prasījuma tiesību neatzīšanu[footnoteRef:5]. [4:  EMUS dokuments reģistrēts ar /numurs/.]  [5:  EMUS dokuments reģistrēts ar /numurs/.] 

[1.3] Parādnieka iepriekšējā administratore iekļāva Maksātnespējas kontroles dienestu 2019. gada 13. novembra Parādnieka kreditoru prasījuma reģistrā ar kreditora prasījumu 378,91 euro.[footnoteRef:6] [6:  Atbilstoši Maksātnespējas likuma 73. panta devītajai un desmitajai daļai.] 

[1.4] 2023. gada 3. novembrī Maksātnespējas kontroles dienestā saņemts[footnoteRef:7] Administratores paziņojums par Parādnieka mantas pārdošanas plāna izpildi. Pirmais izmaksu saraksts un kreditoru prasījumu segšanas plāns (turpmāk – izmaksu saraksts) Parādnieka maksātnespējas procesā sagatavots 2024. gada 24. februārī un turpmāk procesā sagatavoti septiņi izmaksu saraksti, turklāt divas reizes izmaksu saraksti tika atsaukti[footnoteRef:8]. Pēdējais izmaksu saraksts sagatavots 2025. gada 10. jūlijā. [7:  Maksātnespējas kontroles dienestā reģistrēts ar /numurs/.]  [8:  Maksātnespējas kontroles dienestā reģistrēti 2024. gada 25. martā ar /numurs/ un 2024. gada 16. jūlijā ar /numurs/.] 

[1.5] Saskaņā ar AS "SEB banka" konta /numurs/ (turpmāk – konts) pārskatu 2025. gada 24. aprīlī segts Maksātnespējas kontroles dienesta kreditora prasījums 378,91 euro un /pers. C/ kreditora prasījums 117,18 euro. Izmaksa veikta saskaņā ar maksātnespējas procesa izmaksu sarakstu un kreditoru prasījumu segšanas plānu /numurs/[footnoteRef:9]. [9:  EMUS dokumentā norādīts /numurs/, bet pats dokuments EMUS iereģistrēts 2025. gada 17. martā ar /numurs/.] 

[1.6] Administratore 2025. gada 25. aprīlī rezolūcijas formā grozīja Parādnieka iepriekšējās administratores pieņemtos lēmumus par diviem kreditora prasījumiem. Proti, Administratore atzina /pers. B/ kreditora prasījumu 200 euro un /pers. A/ kreditora prasījumu 460 euro. Saskaņā ar EMUS ierakstiem Parādnieka maksātnespējas procesa kartītes sadaļā "Kreditoru prasījumu saraksts" abiem kreditoriem prasījumi segti 2025. gada 26. jūlijā.
[1.7] Maksātnespējas kontroles dienests ar 2025. gada 17. jūnija vēstuli /numurs/ lūdza Administratori sniegt paskaidrojumus, kādēļ Administratore grozīja Parādnieka iepriekšējās administratores pieņemtos lēmumus par /pers. A/ un /pers. B/ kreditora prasījumu laikā, kad Parādnieka maksātnespējas procesā jau tika sagatavots izmaksu saraksts.
[1.8] Administratore 2025. gada 11. jūlija paskaidrojumos /numurs/ norādīja, ka Parādnieka iepriekšējās administratores lēmumi par /pers. A/ un /pers. B/ kreditora prasījumu neatzīšanu nebija pamatoti. Iepriekšējā administratore nevarēja neatzīt prasījumu, kas nodibināts ar izpildu dokumentu, tāpat nevarēja neatzīt kreditora prasījumu formāla iemesla dēļ.
/Pers. B/ prasījums bija pamatots ar Valsts darba inspekcijas izpildrīkojumu par administratīvā akta piespiedu izpildi, kas seku ziņā pielīdzināms tiesas spriedumam, jo tas ir izpilddokuments. Izpildrīkojums neprasa iesniegt papildu informāciju par darbinieka prasījumu, jo ir spēkā bez citiem pierādījumiem. Nav nekādas nozīmes kreditora prasījuma trūkumu novēršanas iesnieguma neesamībai, jo iepriekšējai administratorei bija jau sākotnēji jāspēj izvērtēt kreditora prasījums un bija jāzina par Maksātnespējas likuma 75. panta trešās daļas[footnoteRef:10] un Civilprocesa likuma 540. panta 3. punkta[footnoteRef:11] normām. [10:  Paskaidrojumos Administratore norāda uz Maksātnespējas likuma 75. panta trešo daļu, bet citē minētā panta otro daļu. Proti, kreditora prasījumu, kas nodibināts ar tiesas nolēmumu, administrators var neatzīt vai daļēji atzīt tikai tad, ja ir pierādījumi par to, ka pēc tiesas nolēmuma spēkā stāšanās parādnieks saistību izpildījis pilnībā vai daļēji.]  [11:  Izpildu dokumenti ir uz administratīvā akta pamata izdotie izpildrīkojumi (šā likuma 539. panta otrās daļas 2. punkts);] 

/Pers. A/ kreditora prasījums bija noformēts uz Ministru Kabineta 2011. gada 27. decembra noteikumu Nr. 995 "Maksātnespējīgo darba devēju darbinieku prasījumu apmierināšanas un administratora atlīdzības izmaksas kārtība" (turpmāk – Ministru Kabineta noteikumi Nr. 995) veidlapas, kas nesatur Maksātnespējas likuma 73. pantā ceturtajā[footnoteRef:12] daļā prasīto informāciju. Līdz ar to, nav nekādas nozīmes, ka kreditora prasījumā nebija norādīta Maksātnespējas likuma 73. panta ceturtās daļas 1., 2., 3., 4., 5., 5.1 punktā prasītā informācija, jo likumdevējs prasības darbinieku prasījumiem deleģēja Ministru Kabinetam. Iepriekšējai administratorei bija jābūt kompetentai pašai noteikt informāciju, kas nebija norādīta kreditora prasījuma veidlapā[footnoteRef:13]. [12:  Kreditori savā iesniegumā norāda: 1) prasījuma pamatojumu;2) prasījuma veidu; 3) prasījuma apmēru, atsevišķi minot galvenā prasījuma apmēru un blakusprasījumu apmēru; 4) prasījuma rašanās laiku; 5) vai kreditors ir atzīstams par ieinteresēto personu šā likuma 72. panta izpratnē; 51) vai kreditors atzīstams par tādu kreditoru, kura prasījuma tiesības ir atkarīgas no nosacījuma iestāšanās, kā arī prasījuma apmēru un datumu (ja tāds ir zināms), līdz kuram nosacījumam jāiestājas; 6) kontaktinformāciju, tajā skaitā elektroniskā pasta adresi; 7) bankas konta numuru.]  [13:  Prasījuma veidu un apmēru, atsevišķi minot galvenā prasījuma apmēru un blakusprasījumu apmēru, prasījuma rašanās laiku, vai kreditors ir atzīstams par ieinteresēto personu šā likuma 72. panta izpratnē, vai kreditors atzīstams par tādu kreditoru, kura prasījuma tiesības ir atkarīgas no nosacījuma iestāšanās.
] 

Saskaņā ar Maksātnespējas likuma 4., 6., 73. panta otrās, trešās daļas, 75. panta astotās daļas normām, atceļot sākotnējo lēmumu, Administratore pieņēma jaunu lēmumu, par ko Administratore paziņoja visiem kreditoriem.
Vērtējot Maksātnespējas likuma 4., 6., 73. panta otrās, trešās daļas, ceturtās, astotās daļas normas kopsakarā, secināms, ka administrators nevar atcelt sākotnējo lēmumu tikai tad, kad jau izpildīts kreditoru prasījumu segšanas plāns. Par Parādnieka maksātnespējas procesa izmaksu sarakstu /numurs/ iebildumi netika ņemti vērā, tomēr tas nav galīgs, jo visi līdzekļi nav sadalīti. Tādēļ secinājums, ka nav pamatoti atzīt divu darbinieku prasījumus pēc izmaksu saraksta /numurs/, kas nav galīgs, sastādīšanas nav pamatots un atbilstošs maksātnespējas procesa principiem.
[1.9] Maksātnespējas kontroles dienests ar 2025. gada 22. jūlija vēstuli /numurs/ (turpmāk – Pieprasījums) lūdza Administratorei sniegt papildu paskaidrojumus, kādi jaunatklāti apstākļi vai dokumenti nonāca viņas rīcībā, kas nebija pieejami Parādnieka iepriekšējai administratorei brīdī, kad tika lemts jautājums par /pers. A/ un /pers. B/ kreditora prasījuma virzību.
[1.10] Administratore 2025. gada 8. augusta paskaidrojumos /numurs/ norādīja, ka jaunatklāti apstākļi /pers. B/ un /pers. A/ kreditora prasījuma atzīšanai ir visu Parādnieka iepriekšējās administratores darbību un bezdarbību analīze, kā arī fakti par kriminālprocesu /numurs/ un citām krimināllietām, kā arī tie fakti, kurus Administratore nav tiesīga atspoguļot paskaidrojumos.
Papildu Administratore norāda, ka neviens no Parādnieka pārstāvjiem un kreditoriem Administratores lēmumu par /pers. A/ un /pers. B/ kreditora prasījuma atzīšanu nav pārsūdzējis.
[2] Par Administratores rīcību, aprēķinot sev atlīdzību no naudas līdzekļiem, ko procesā atguva Parādnieka iepriekšējā administratore.
[2.1] Parādnieka maksātnespējas procesā pēdējais izmaksu saraksts sagatavots 2025. gada 10. jūlijā /numurs/ (turpmāk – 2025. gada 10. jūlija izmaksu saraksts), kurā Administratore attiecībā uz savu atlīdzību atsaucas arī uz 2025. gada 18. marta izmaksu sarakstu /numurs/ (turpmāk – 2025. gada 18. marta izmaksu saraksts).
2025. gada 18. marta izmaksu sarakstā Administratorei aprēķināta atlīdzība 1180,26 euro apmērā. Atlīdzība aprēķināta no atgūtajiem naudas līdzekļiem 11 863,54 euro, atņemot maksātnespējas procesa izmaksas 60,93 euro.
2025. gada 10. jūlija izmaksu sarakstā Administratorei aprēķināta atlīdzība 651,42 euro apmērā. Atlīdzība aprēķināta no visiem procesā atgūtajiem naudas līdzekļiem (24 885,39 euro), neatņemot jau 2025. gada 18. marta izmaksu sarakstā vērā ņemtos atgūtos naudas līdzekļus 11 863,54 euro. No visiem atgūtajiem naudas līdzekļiem tiek atņemti gan maksātnespējas procesa izdevumi 6486,71 euro, gan ar 2025. gada 18. marta izmaksu sarakstu aprēķinātā Administratores atlīdzība 1180,26 euro.
[2.2] Saskaņā ar konta pārskatu un EMUS pieejamo informāciju Parādnieka iepriekšējā administratore līdz 2021. gada 31. martam veica darbības Parādnieka mantas atgūšanai. Parādnieka iepriekšējā administratore sūtīja pretenzijas parāda samaksai, cēla prasības tiesā gan par debitoru parāda piedziņu, gan zaudējumu atlīdzināšanu. Tiesas nolēmumi nodoti piespiedu izpildei, ko apliecina arī Tiesu administrācijas 2021. gada 25. maija vēstule /numurs/[footnoteRef:14]. Tiesas nolēmumu piespiedu izpildes rezultātā no zvērinātiem tiesu izpildītājiem Parādnieka kontā saņemti naudas līdzekļi ne tikai Parādnieka iepriekšējās administratores pienākumu izpildes laikā, bet arī pēc tam, kad procesā notika administratora maiņa. [14:  Saskaņā ar šo vēstuli Izpildu lietu reģistrā konstatētas 13 izpildu lietas, kas nodotas izpildei Parādnieka iepriekšējās administratores pienākumu izpildes laikā.] 

2021. gada 31. martā Parādnieka maksātnespējas procesa administrēšanu pārņēma Administratore. Saskaņā ar EMUS dokumentiem Administratore veica prasījuma tiesību, kuru pamatā bija tiesas nolēmumi, kas pieņemti un nodoti piespiedu izpildei Parādnieka iepriekšējās administratores pienākumu izpildes laikā, cesiju[footnoteRef:15]: [15:  2022. gada 19. maija paziņojums /numurs/ par nodomu cedēt prasījuma tiesības. Saskaņā ar konta pārskatu un EMUS dokumentiem prasījumu tiesību cesija pret /iepriekšējais administrators/ par 185 euro nenotika.] 

1) pret /pers. D/ par cesijas cenu 200 euro,
2) pret /pers. E/ par cesijas cenu 565 euro,
3) pret /pers. F/ par cesijas cenu 705 euro,
4) pret /pers. G/ par cesijas cenu 605 euro. 
Papildu prasījuma tiesību cesijai, Administratore cēla prasības tiesā un civillietā /numurs/ atguva naudas līdzekļus 470,02 euro, /numurs/ – 770,82 euro,[footnoteRef:16] /numurs/ - 16,23 euro, kā arī atguva valsts nodevu 39 euro.  [16: Civillietā no Parādnieka iepriekšējās administratores par labu Parādniekam piedzīti naudas līdzekļi 770,82 euro un ar lietas vešanu saistītie izdevumi 271,98 euro, kopā 1042,80 euro. Maksātnespējas kontroles dienests 2025. gada 27. marta vēstulē /numurs/ /"Iebildumi par MSIA "Nosaukums A"/ precizēto maksātnespējas procesa izmaksu sarakstu un kreditoru prasījumu segšanas plānu un administratora atbildi uz iebildumiem" norādījis, ka naudas līdzekļi 271,98 euro apmērā nav uzskatāmi par atgūtajiem naudas līdzekļiem Parādnieka maksātnespējas procesā, bet gan iekļaujami Parādnieka maksātnespējas procesa izmaksās saskaņā ar Maksātnespējas likuma 170. panta otro daļu.] 

No procesā visiem atgūtajiem naudas līdzekļiem Administratores darbību rezultātā Parādnieks atguva naudas līdzekļus 3371,07 euro.
[2.3] 2024. gada 6. augustā notika Parādnieka kreditoru sapulce un ar Parādnieka kreditoru sapulces lēmumu, cita starpā, nolemts neapstiprināt Administratores atlīdzību, kas aprēķināta ar 2024. gada 31. jūlija izmaksu sarakstu /numurs/. Ar /tiesas nosaukums/ /datums/ lēmumu civillietā /numurs/ noraidīta Administratores sūdzība par Parādnieka kreditoru sapulces lēmumu, tiesai piekrītot Maksātnespējas kontroles dienesta viedoklim, ka administratoram ir tiesības aprēķināt savu atlīdzību tikai no tām parādnieka mantas pozīcijām, kas atgūtas no parādnieka neieķīlātās mantas pārdošanas, kā arī no atgūtās parādnieka mantas administratora pienākumu pildīšanas laikā, nevis iepriekšējās administratores pilnvaru laikā pārdotajām vai atgūtajām mantas pozīcijām. Lēmums stājies spēkā 2024. gada 19. septembrī.
[2.4] Pieprasījumā Administratorei lūgts sniegt paskaidrojumus, kādēļ Administratore pretēji tiesas paustajām atziņām civillietā /numurs/ 2025. gada 10. jūlija izmaksu sarakstā atlīdzības aprēķināšanā ņem vērā pilnīgi visu procesā atgūto naudas līdzekļu summu, nevis tikai to, kas atgūta Administratores veikto aktīvo darbību rezultātā.
[2.5] Administratore 2025. gada 8. augusta paskaidrojumos /numurs/ norādīja, ka /tiesas nosaukums/ 2024. gada 19. septembra lēmumam lietā /numurs/ ir juridiskais spēks attiecībā uz lēmuma rezolutīvo daļu, bet nav nekādas nozīmes motīviem. Atceļot kreditoru sapulces lēmumu, tiesa pēc savas tiesiskās apziņas varēja apstiprināt Administratorei atlīdzību, bet to neizdarīja. Parādnieka maksātnespējas procesā nav neviena lēmuma, ar ko būtu noteikta administratoriem atlīdzība, līdz ar to strīds par atalgojumu nav izšķirts.
Maksātnespējas likuma 169. panta otrās daļas 2. punkta norma paredz, ka par maksātnespējas procesa laikā atgūtajiem līdzekļiem administratoram ir jāmaksā atlīdzība - 10 procenti no summas, kas paredzēta izmaksai kreditoriem. Administratora atlīdzība ir aprēķināma ņemot vērā pilnīgi visu procesā atgūto naudas līdzekļu summu, jo tādu aprēķinu noteic likums.
[3] Par Administratores rīcību, attiecinot savas radītās maksātnespējas procesa izmaksas uz Parādnieka iepriekšējo administratori.
[3.1] 2025. gada 10. jūlija izmaksu sarakstā kopējās maksātnespējas procesa izmaksas norādītas 6486,71 euro, savukārt 2025. gada 18. marta izmaksu sarakstā norādīts, ka Parādnieka iepriekšējās administratores izmaksas ir 6066,56 euro.
[3.2] Saskaņā ar EMUS dokumentiem un konta pārskatu Administratore 2023. gadā veica aptauju[footnoteRef:17] par Parādnieka dokumentu glabāšanas izmaksām, kā rezultātā no Parādnieka mantas segtas izmaksas 2000 euro apmērā[footnoteRef:18]. Tāpat Administratore pieaicināja zvērinātu tiesu izpildītāju fakta konstatēšanai, kas izmaksāja 169,40 euro[footnoteRef:19] un 84,70 euro[footnoteRef:20], segtas izmaksas par kreditoru sapulces telpu nomu 80 euro[footnoteRef:21], saņēmusi izziņas no /SIA "Nosaukums B"/ 40 euro[footnoteRef:22]. Saskaitot tikai augstāk uzskaitītās izmaksu pozīcijas, to kopsumma ir 2374,10 euro. [17:  2023. gada 27. februāra dokuments /numurs/]  [18:  Samaksa no bankas konta veikta 2023. gada 26. un 28. aprīlī.]  [19:  Samaksa no bankas konta veikta 2021. gada 15. jūnijā.]  [20:  Samaksa no bankas konta veikta 2023. gada 13. aprīlī.]  [21:  Samaksa no bankas konta veikta 2023. gada 20. martā un 2023. gada 5. aprīlī.]  [22:  Samaksa no bankas konta veikta 2023. gada 2. martā.] 

[3.3] Administratore sasauca kreditoru sapulci 2023. gada 7. martā, kurā kreditori atzina par pamatotiem Parādnieka iepriekšējas administratores izdevumus 469,30 euro apmērā, par nepamatotiem atzina izdevumus 567,74 euro apmērā.
Pirmās kreditoru sapulces turpinājumā, kas norisinājās 2023. gada 21. martā, kreditori par pamatotiem atzina arī Parādnieka iepriekšējās administratores izdevumus par norēķinu konta apkalpošanu 42,72 euro.
Administratore kreditoru sapulcei lūdza atzīt Parādnieka iepriekšējās administratores izdevumus par kopsummu 1079,76 euro. Citi maksātnespējas procesa izdevumi, ko Administratore lūdza kreditoriem atzīt par pamatotiem, netika norādīti kā tādi, kas radušies Parādnieka iepriekšējās administratores darbības laikā.
[3.4] Maksātnespējas kontroles dienests Pieprasījumā vērsa Administratores uzmanību uz to, ka pirmšķietami kļūdaini tiek norādīts izmaksu sarakstā, ka Parādnieka iepriekšējās administratores izmaksas ir 6066,56 euro, kas ir 93,5% no visiem Parādnieka maksātnespējas procesa izdevumiem. Par cik kļūdaina maksātnespējas procesa izmaksu attiecināšana uz Parādnieka iepriekšējo administratori var novest pie kļūdaina Administratores atlīdzības aprēķina, Maksātnespējas kontroles dienests Pieprasījumā lūdza Administratori sniegt paskaidrojumus, kādēļ Administratore uzskata, ka Parādnieka iepriekšējās administratores procesa izdevumu apmērs ir 6066,56 euro.
[3.5] Administratore 2025. gada 8. augusta paskaidrojumos /numurs/ norādīja, ka visi izdevumi ir saistīti ar naudas līdzekļu atgūšanu no Parādnieka iepriekšējās administratores vai darbībām, ko Parādnieka iepriekšējā administratore maksātnespējas procesā neizpildīja. Proti, par Parādnieka iepriekšējās administratores izdevumiem ir atzīstami visi izdevumi par tiesvedībām /numurs/, /numurs/ un /numurs/, par pirmās kreditoru sapulces rīkošanu, jo sapulces sasaukšanas mērķis bija apstiprināt (vai neapstiprināt) Parādnieka iepriekšējās administratores izdevumus, tajā skaitā par Parādnieka iepriekšējās administratores dokumentu glabāšanu.
[4] Par Administratores rīcību, nesniedzot informāciju Maksātnespējas kontroles dienestam.
[4.1] Pieprasījumā Administratorei lūgts sniegt paskaidrojumus, kādēļ Parādnieka maksātnespējas procesā vairākkārt grozīti izmaksu saraksti un pēc izmaksu saraksta sagatavošanas Maksātnespējas likumā noteiktā kārtībā un termiņā process netika virzīts uz pabeigšanu. Tāpat lūgts sniegt paskaidrojumus, par ko valsts kasei maksātas valsts nodevas Pieprasījuma tabulā norādītajos datumos un apmērā, tai skaitā 2025. gada 10. martā veiktā valsts nodevas samaksa 20 euro apmērā.
[4.2] Administratore nākamajā dienā pēc Pieprasījuma nosūtīšanas lūdza pagarināt paskaidrojumu sniegšanas termiņu līdz 2025. gada 8. augustam. 
Maksātnespējas kontroles dienests pagarināja paskaidrojumu sniegšanas termiņu līdz 2025. gada 8. augustam, tomēr no Administratores saņemtie paskaidrojumi nesaturēja atbildes uz iepriekš minētajiem jautājumiem.
Uz šī lēmuma sagatavošanas dienu Maksātnespējas kontroles dienestā no Administratores nav saņemti paskaidrojumi uz minētajiem jautājumiem, nav lūgts arī vēlreiz pagarināt paskaidrojumu sniegšanas termiņu.
Izvērtējot Maksātnespējas kontroles dienesta rīcībā esošo informāciju un dokumentus, Administratores sniegtos paskaidrojumus un Maksātnespējas likuma normas, secināms turpmāk minētais.
[5] Par Administratores rīcību, grozot pieņemto lēmumu par kreditora prasījumu laikā, kad Parādnieka maksātnespējas procesā bija sagatavots kreditoru prasījumu segšanas plāns un uzsākta kreditoru prasījumu apmierināšana.
[5.1] Atbilstoši Maksātnespējas likumam, administrators pārbauda kreditoru prasījumu pamatotību un atbilstību normatīvo aktu prasībām[footnoteRef:23] un pēc kreditoru prasījumu pārbaudes administrators pieņem pamatotu lēmumu par kreditora prasījuma atzīšanu, neatzīšanu vai daļēju atzīšanu.[footnoteRef:24] [23:  Maksātnespējas likuma 74. panta pirmā daļa.]  [24:  Maksātnespējas likuma 75. panta pirmā daļa.] 

Ja kreditora prasījums neatbilst normatīvo aktu prasībām, tajā skaitā kreditora prasījumā nav norādīts šā likuma 73. panta ceturtajā daļā noteiktais, administrators nosūta kreditoram lūgumu novērst konstatētos trūkumus. Ja kreditors novērš trūkumus, uzskatāms, ka kreditora prasījums iesniegts noteiktajā termiņā. Ja kreditors nenovērš trūkumus, administrators pieņem lēmumu par kreditora prasījuma neatzīšanu vai daļēju atzīšanu[footnoteRef:25]. [25:  Maksātnespējas likuma 74. panta otrā daļa.] 

Savukārt gadījumā, ja administratora rīcībā nonāk jaunatklāti apstākļi vai dokumenti par kreditora prasījumu, par kuru jau ir pieņemts lēmums, administrators šo lēmumu ir tiesīgs grozīt vai atcelt, bet ne vēlāk kā līdz dienai, kad šajā likumā noteiktajā kārtībā sastādīts kreditoru prasījumu apmierināšanas plāns.[footnoteRef:26] [26:  Maksātnespējas likuma 75. panta astotā daļa.] 

Maksātnespējas procesā jānodrošina kreditoru vienlīdzības princips[footnoteRef:27]. Proti, kreditoriem tiek dotas vienādas iespējas piedalīties procesā un saņemt savu prasījumu apmierinājumu saskaņā ar saistībām, kuras tie nodibinājuši ar parādnieku pirms procesa uzsākšanas. Tomēr, lai kreditors varētu izmantot Maksātnespējas likumā kreditoriem noteiktās tiesības un pienākumus, vispirms ir jāizpilda Maksātnespējas likumā noteiktas prasības, lai viņu prasījums tiktu iekļauts kreditoru prasījumu reģistrā. Maksātnespējas likumā noteikto prasījumu neizpildes rezultātā kreditors nevar izmantot kreditora tiesības un zaudē savas tiesības uz prasījuma apmierināšanu maksātnespējas procesā. [27:  Maksātnespējas likuma 6. panta 2. punkts.] 

[5.2] Pārbaudē konstatēts, ka Parādnieka iepriekšējā administratore 2019. gada 25. aprīlī pieņēma lēmumu par /pers. A/ kreditora prasījuma neatzīšanu, jo kreditors nebija novērsis visus kreditora prasījumā konstatētos trūkumus. Parādnieka iepriekšējā administratore 2019. gada 28. maijā pieņēma lēmumu par /pers. B/ kreditora prasījuma neatzīšanu, jo pēc trūkumu konstatēšanas kreditors tos nenovērsa.
2023. gada 3. novembrī Maksātnespējas kontroles dienestā saņemts Administratores paziņojums par Parādnieka mantas pārdošanas plāna izpildi un pirmais izmaksu saraksts Parādnieka maksātnespējas procesā sagatavots 2024. gada 24. februārī. Turpmāk procesa gaitā Administratore vairākkārt sagatavoja jaunus izmaksu sarakstus. 
2025. gada 24. aprīlī segts Maksātnespējas kontroles dienesta un /pers. C/ kreditora prasījums. Izmaksa veikta saskaņā ar maksātnespējas procesa izmaksu sarakstu un kreditoru prasījumu segšanas plānu /numurs/[footnoteRef:28]. [28:  EMUS dokumentā norādīts /numurs/, bet pats dokuments EMUS iereģistrēts 2025. gada 17. martā ar /numurs/.] 

Administratore 2025. gada 25. aprīlī grozīja lēmumu, ar ko netika atzīts /pers. A/ un /pers. B/ kreditora prasījums.
Ņemot vērā minēto, konstatēts, ka Administratore grozīja Parādnieka iepriekšējās administratores lēmumu par /pers. A/ un /pers. B/ kreditora prasījuma neatzīšanu laikā, kad Parādnieka maksātnespējas procesā jau bija sastādīts izmaksu saraksts un uzsākta kreditoru prasījumu segšana.
[5.3] Administratores skaidrojums, ka administrators nevar atcelt sākotnēji pieņemto lēmumu par kreditora prasījumu tikai tad, kad jau izpildīts kreditoru prasījumu segšanas plāns, nav pamatots un tas neatbilst Maksātnespējas likuma normām.
Likumdevējs ir noteicis laika robežu, līdz kuram var grozīt iepriekš pieņemtu lēmumu par kreditoru prasījumiem – līdz brīdim, kad sastādīts kreditoru prasījumu apmierināšanas plāns, t.i., dokumenta sagatavošanas brīdis, nevis dokumenta izpildes brīdis. Šāda tiesību norma nodrošina tiesisko noteiktību, jo brīdī, kad ir sagatavots izmaksu saraksts, kreditori var paļauties, ka administrators procesā ir veicis visas nepieciešamās darbības, izvērtēti visi kreditoru prasījumi un ir paredzams, kādā apmērā tiks apmierināts kreditora prasījums. Nav pieļaujams, ka pēc izmaksu saraksta sagatavošanas mainās atzīto kreditoru prasījumu apmērs, kā rezultātā ietekmējot kreditoriem izmaksājamo līdzekļu apmēru.
Parādnieka kreditori saņēma paziņojumu par mantas pārdošanas plāna izpildi un izmaksu sarakstu ar kreditoru prasījumu segšanas plānu. Diviem kreditoriem segts kreditora prasījums un tikai nākamā dienā Administratore grozīja lēmumu par kreditora prasījumiem. Minētais pierāda to, ka bija iestājies Maksātnespējas likuma 75. panta astotajā daļā minētais priekšnoteikums un Administratore nebija tiesīga grozīt lēmumu par kreditoru prasījumiem.
Administratore, neievērojot likumdevēja noteikto brīdi, līdz kuram varēja tikt grozīti lēmumi par /pers. A/ un /pers. B/ kreditora prasījumu, ir pārkāpusi kreditoru vienlīdzības principu. Visiem kreditoriem bija vienādas tiesības iesniegt savus prasījumus un saņemt sava prasījuma apmierinājumu. /Pers. A/ un /pers. B/ subjektīvā izvēle bija nenovērst visus kreditora prasījumā konstatētos trūkumus, līdz ar to pie šādiem apstākļiem kreditoram ir jārēķinās ar sekām – kreditors nesaņems sava prasījuma apmierinājumu.
Tikai administratora ekskluzīvā kompetencē ir izvērtēt, vai kreditora prasījums ir pamatots un pieņemt attiecīgu lēmumu, savukārt sūdzību izskatīšana par kreditoru prasījumu atzīšanu vai neatzīšanu ir tiesas kompetencē, tādēļ Maksātnespējas kontroles dienests nevērtē Administratores sniegtos paskaidrojumus par iemesliem, kādēļ Administratore pieņēmusi lēmumu atcelt Parādnieka iepriekšējās administratores lēmumus par kreditoru prasījumu neatzīšanu.
[5.4] Ievērojot minēto, secināms, ka Administratore, grozot Parādnieka iepriekšējās administratores pieņemto lēmumu par /pers. A/ un /pers. B/ kreditora prasījumu laikā, kad Parādnieka maksātnespējas procesā jau bija sastādīts izmaksu saraksts un uzsākta kreditoru prasījumu segšana, nav ievērojusi Maksātnespējas likuma 75. panta astotās daļas prasības un Maksātnespējas likuma 6. panta 2. punktā noteikto kreditoru vienlīdzības principu.
[6] Par Administratores rīcību, aprēķinot sev atlīdzību no naudas līdzekļiem, ko procesā atguva Parādnieka iepriekšējā administratore.
[6.1] Maksātnespējas procesa likuma mērķis ir veicināt finansiālās grūtībās nonākuša parādnieka saistību izpildi un, ja iespējams, maksātspējas atjaunošanu, piemērojot likumā noteiktos principus un tiesiskos risinājumus[footnoteRef:29].  [29:  Maksātnespējas likuma 1.pants.] 

Administratoram ir pienākums nodrošināt likumīgu un efektīvu maksātnespējas procesa norisi[footnoteRef:30]. [30:  Maksātnespējas likuma 26. panta otrā daļa.] 

Maksātnespējas likumā ir uzskaitīts kādā apmērā un par kādu darbību veikšanu administratoram tiek noteikta vai tieši pretēji netiek noteikta atlīdzība juridiskās personas maksātnespējas procesā. Tātad, ja administrators juridiskās personas maksātnespējas procesā ir veicis darbības, par kurām atbilstoši Maksātnespējas likumam viņam pienākas atlīdzība, tad administratoram ir tiesības atlīdzību saņemt neatkarīgi no tā vai administrators jau sākotnēji iecelts juridiskās personas maksātnespējas procesā, vai arī iecelts pēc iepriekšējā administratora atcelšanas.
Maksātnespējas likuma 169. pantā ir noteikts likumiskās atlīdzības apmērs, kuru nav nepieciešams apstiprināt kreditoru sapulcē. Administrators ar kreditoru sapulci var vienoties arī par citu atlīdzības apmēru un segšanas kārtību. Ja administrators sasauc kreditoru sapulci un izmanto tiesības vienoties ar kreditoru sapulci par citu atlīdzības apmēru (piemēram, lielāku procentuālu vai fiksētu apmēru u. tml.), tad kreditoru sapulce var pieņemt lēmumu par administratora atlīdzības noteikšanu. Ja administratora atlīdzība nav noteikts ar kreditoru sapulci, tā nosakāma saskaņā ar Maksātnespējas likuma 169. pantu.
Ņemto vērā, ka Administratore procesa administrēšanu pārņēma pēc mantas pārdošanas plāna sagatavošanas, atlīdzība nosakāma Maksātnespējas likuma 169. panta otrās daļas apmērā - administratora atlīdzība no parādnieka neieķīlātās mantas pārdošanas, kā arī no atgūtās parādnieka mantas ir 10 procenti no summas, kas paredzēta izmaksai kreditoriem.
Saskaņā ar Maksātnespējas likuma 93. panta pirmo daļu atgūtā manta šā likuma izpratnē ir naudas līdzekļi, kā arī cita manta, kas iekļauta parādnieka mantā juridiskās personas maksātnespējas procesa laikā, pamatojoties uz prasījuma tiesībām pret trešajām personām, atgūta, atzīstot darījumus par spēkā neesošiem, atgūta, atprasot segtos parādus (99. pants), atgūta, atprasot rokas ķīlas priekšmetu. Turklāt šā panta otrajā daļā norādīts, ka atgūtajai mantai pielīdzināmi naudas līdzekļi un manta, kas iegūta no juridiskās personas pārvaldes institūciju locekļiem, pamatojoties uz viņu pienākumu atbildēt par nodarītajiem zaudējumiem, naudas līdzekļi un manta, kas iegūta no personālsabiedrības personiski atbildīgajiem biedriem, pamatojoties uz viņu pienākumu atbildēt par personālsabiedrības saistībām, naudas līdzekļi, kas iegūti no dalībniekiem (akcionāriem) un citu pārvaldes institūciju locekļiem kriminālsodāma juridiskās personas maksātnespējas procesa gadījumā un citos likumā paredzētajos gadījumos.
Līdz ar to secināms, ka administratoram ir tiesības aprēķināt sev atlīdzību no mantas, kas ir atgūtā manta Maksātnespējas likuma 93. panta izpratnē.
Maksātnespējas likumā nav noteikta atlīdzība par atsevišķu administratora pienākumu izpildi, piemēram, dokumentu sastādīšanu (neatkarīgi no šo dokumentu skaita vai apjoma), prasību celšanu tiesā, piedalīšanos tiesas sēdēs, kā arī darbību veikšanu maksātnespējas procesa izbeigšanai u.tml. Līdz ar to, ja no maksātnespējas procesa atceltais administrators ir veicis visas darbības, par kurām Maksātnespējas likumā ir paredzēta atlīdzība, tad jaunieceltajam administratoram vien veicot darbības šā maksātnespējas procesa izbeigšanai, atlīdzība netiek noteikta.[footnoteRef:31] [31:  Maksātnespējas kontroles dienesta skaidrojumi un atziņas 2022.12. - 2023.06., 15.lpp. Pieejams: https://www.mkd.gov.lv/lv/media/3087/download?attachment ] 

[6.2] No izmaksu sarakstiem secināms, ka Administratore sev aprēķina atlīdzību no visiem Parādnieka maksātnespējas procesā atgūtajiem naudas līdzekļiem, tai skaitā arī no tiem naudas līdzekļiem, ko atguvusi Parādnieka iepriekšējā administratore. Pie tam atlīdzības aprēķins ir neatbilstošs Maksātnespējas likuma normām.
Pirmkārt, pārbaudē konstatēts, ka no visiem Parādnieka maksātnespējas procesā atgūtajiem naudas līdzekļiem, Administratores darbību rezultātā Parādnieks atguva naudas līdzekļus 3371,07 euro apmērā. Administratore ar 2025. gada 10. jūlija izmaksu sarakstu aprēķināja sev atlīdzību no visiem procesā atgūtajiem līdzekļiem 24 885,39 euro. Proti, atlīdzība aprēķināta arī no naudas līdzekļiem, kuru atgūšanu veikusi Parādnieka iepriekšējā administratore.
Otrkārt, atlīdzības aprēķins pēc būtības ir nekorekts, jo atlīdzība no daļas atgūtās mantas aprēķināta dubultā. Proti, 2025. gada 18. marta izmaksu sarakstā Administratorei aprēķināta atlīdzība no atgūtajiem naudas līdzekļiem 11 863,54 euro. 2025. gada 10. jūlija izmaksu sarakstā Administratore aprēķina sev atlīdzību no visiem procesā atgūtajiem līdzekļiem (24 885,39 euro), neatņemot 11 863,54 euro naudas līdzekļus, no kuriem jau ar 2025. gada 18. marta izmaksu sarakstu tika aprēķināta atlīdzība. Tāpat Administratore no visiem procesā atgūtajiem izdevumiem atņem ar 2025. gada 18. marta izmaksu sarakstu aprēķināto atlīdzību, tādējādi atlīdzība aprēķināta dubultā.
Treškārt, administratora atlīdzības aprēķinā ir būtiski ņemt vērā korektu maksātnespējas procesa izmaksu apmēru, jo tas ietekmē, kāda veidosies summa, kas paredzēta izmaksai kreditoriem. Pārbaudē konstatēts, ka Administratore nepamatoti savas radītās maksātnespējas procesa izmaksas attiecina uz Parādnieka iepriekšējo administratori, lai gan tās radušās Administratores darbību rezultātā. Par šo pārkāpumu skatīt šī lēmuma [3] un [7] punktu.
[6.3] Administratore kļūdaini norāda, ka procesā pastāv strīds par viņas atlīdzību. Ņemot vērā, ka ar kreditoru sapulci nav noteikta administratora atlīdzība, tā nosakāma Maksātnespējas likumā noteiktajā apmērā. Proti, Administratorei ir tiesības saņemt atlīdzību 10 procentu apmērā no summa, kas paredzēta izmaksai kreditoriem. Pārbaudē konstatēts, ka Administratore šo normu nekorekti piemēro, jo atlīdzības pamatā ņem nekorektu atgūto naudas līdzekļu summu, kā arī nepamatoti attiecina savas radītās maksātnespējas procesa izmaksas uz Parādnieka iepriekšējo administratori.
[6.4] Ievērojot minēto, secināms, ka Administratore, aprēķinot sev atlīdzību no Parādnieka iepriekšējās administratores pilnvaru laikā pārdotajām vai atgūtajām mantas pozīcijām, nav ievērojusi Maksātnespējas likuma 169. panta otrās daļas prasības kopsakarā ar Maksātnespējas likuma 26. panta otro daļu.
[7] Par Administratores rīcību, attiecinot savas radītās maksātnespējas procesa izmaksas uz Parādnieka iepriekšējo administratori.
[7.1] Maksātnespējas likuma 169. panta otrās daļas 2. punktā noteikts, ja pēc parādnieka mantas pārdošanas plāna sastādīšanas maksātnespējas process tiek turpināts, jo šo procesu ir iespējams finansēt no parādnieka līdzekļiem, administratora atlīdzība no parādnieka neieķīlātās mantas pārdošanas, kā arī no atgūtās parādnieka mantas ir 10 procenti no summas, kas paredzēta izmaksai kreditoriem. 
Ņemot vērā, ka administratora atlīdzība ir 10 procenti no summas, kas paredzēta izmaksai kreditoriem, lai administrators varētu aprēķināt sev pienākošos atlīdzību, nepieciešams noskaidrot kreditoriem izmaksājamo summu. Lai noskaidrotu šo summu, no maksātnespējas procesā atgūtās neieķīlātās mantas apmēra jāatņem maksātnespējas procesa laikā radušies izdevumi un administratora atlīdzība saskaņā ar Maksātnespējas likuma 169. panta otrās daļas 1. un 1.1 punktu.
Maksātnespējas likuma 170. panta otrā daļa noteic, kādi izdevumi iekļaujas maksātnespējas procesa izdevumos.
Saskaņā ar Maksātnespējas procesa 26. panta otro daļu administrators nodrošina efektīvu un likumīgu juridiskās personas maksātnespējas procesa un fiziskās personas maksātnespējas procesa norisi un mērķu sasniegšanu.
Maksātnespējas procesa administratora veiktajām darbībām ir būtiska nozīme, tajā skaitā, veikto darbību apjoms un radītās maksātnespējas procesa izmaksas ir sasaistāms arī ar administratora atlīdzības aprēķinu. Situācijā, kad maksātnespējas procesā notika maksātnespējas procesa administratoru maiņa un, lai nerastos situācija, ka no atgūtajiem naudas līdzekļiem administratora atlīdzība tiek rēķināta dubultā, no maksātnespējas procesā atgūtās neieķīlātās mantas apmēra (naudas līdzekļu apmērs, ko atguva konkrētais maksātnespējas procesa administrators) jāatņem maksātnespējas procesa laikā radušies izdevumi (izdevumu apmērs, kas radušies konkrētajam maksātnespējas procesa administratoram).
[7.2] Pārbaudē konstatēts, ka Administratore attiecina uz Parādnieka iepriekšējas administratores pilnvaru periodu izmaksas, kas radušās pēc tam, kad Parādnieka administrēšanu pārņēma Administratore. Šāda rīcība nepamatoti palielina Administratores atlīdzību, jo no atgūtajiem naudas līdzekļiem tiek atņemta mazāka maksātnespējas procesa izmaksu summa, tādējādi palielinot kreditoriem izmaksājamās summas apmēru, kas turpmāk tiešā mērā ietekmē administratora atlīdzības apmēru.
[7.3] Administratores paskaidrojumi, ka visi izdevumi ir saistīti ar naudas līdzekļu atgūšanu no Parādnieka iepriekšējās administratores vai darbībām, ko Parādnieka iepriekšējā administratore maksātnespējas procesā neizpildīja, ir nepamatoti.
Administratora maiņas gadījumā Maksātnespējas likumā noteiktie administratora veicamie pienākumi netiek atcelti, līdz ar to administratoram, pārņemot vadīt maksātnespēja procesu, ir jāveic visi Maksātnespējas likumā noteiktie pienākumi un pienākumu izpildes procesā radītie maksātnespējas procesa izdevumi ir konkrētā administratora radītie maksātnespējas procesa izdevumi.
[7.4] Ievērojot minēto, secināms, ka Administratore, attiecinot savas radītās maksātnespējas procesa izmaksas uz Parādnieka iepriekšējo administratori, nav ievērojusi Maksātnespējas likuma 170. panta otrās daļas prasības kopsakarā ar Maksātnespējas likuma 26. panta otro daļu.
[8] Par Administratores rīcību, nesniedzot informāciju Maksātnespējas kontroles dienestam.
[8.1] Maksātnespējas likuma 174.2 panta pirmās daļas 3. punktā noteikts, ka Maksātnespējas kontroles dienestam ir tiesības pieprasīt un saņemt no administratora nepieciešamās ziņas un attiecīgos dokumentus par maksātnespējas procesa norisi.
Administratoram ir pienākums nodrošināt likumīgu un efektīvu maksātnespējas procesa norisi[footnoteRef:32], kas ietver arī administratora pienākumu sniegt Maksātnespējas kontroles dienestam informāciju par parādnieka maksātnespējas procesu[footnoteRef:33], tādējādi nodrošinot Maksātnespējas kontroles dienestam iespēju īstenot normatīvajos aktos noteiktās uzraudzības funkcijas, kā arī nodrošinot procesa caurspīdīgumu un administratora rīcības atklātību[footnoteRef:34]. [32:  Maksātnespējas likuma 26. panta otrā daļa.]  [33:  Maksātnespējas likuma 26. panta trešās daļas 2. un 5. punkts.]  [34:  Maksātnespējas likuma 6. panta 7. punkts.] 

Nosakot, ka administratora darbībām jābūt likumīgām un efektīvām, likumdevējs iezīmējis vispārīgas pazīmes, kādām jāatbilst administratora darbībām maksātnespējas procesa ietvaros, proti, administratora darbībām jāatbilst vienlaikus gan efektivitātes principam, gan jābūt atbilstošām likuma normām. Likumīga maksātnespējas procesa norise nozīmē maksātnespējas procesu reglamentējošo normu ievērošanu, it sevišķi, tajās ietverto pienākumu izpildi.
Informācijas saņemšana no administratora ir viens no veidiem, kā Maksātnespējas kontroles dienests var pārliecināties par maksātnespējas procesa efektīvu un likumīgu norisi, pirms kādai no maksātnespējas procesā iesaistītajām personām ir radies kaitējums neefektīvu vai nelikumīgu darbību rezultātā. Likumdevēja uzliktie pienākumi administratoram ir obligāti izpildāmi, un tiem ir imperatīvs raksturs, līdz ar to administratora rīcība, nesniedzot informāciju Maksātnespējas kontroles dienestam par maksātnespējas procesa norisi, rada šaubas par administratora rīcības atklātību.
Turklāt Kurzemes apgabaltiesas Civillietu tiesas kolēģijas 2016. gada 13. septembra lēmumā Nr. C40113514 noteikts, ka "persona, kura izvēlas pildīt sertificēta administratora pienākumus, apzinās, ka normatīvie akti ir jāievēro. Ja administratoram bija objektīvi pamatoti iemesli, kas viņam traucēja pildīt savus pienākumus, kas konkrētajā lietā ir saistīti ar rakstveida paskaidrojumu un informācijas sniegšanu kompetentajām institūcijām, tad par tiem bija jāinformē kompetentās iestādes, lūdzot pagarināt vai atjaunot termiņus, ko konkrētais administrators nav darījis. Līdz ar ko viņa rīcībai (bezdarbībai) nav attaisnojuma un loģiska skaidrojuma, un tiesas kolēģija atzīst, ka administrators pieļāvis labticības principa pārkāpumu, kas paredz, ka procesā iesaistītajām personām savas tiesības jāizmanto un pienākumi jāizpilda labā ticībā (Maksātnespējas likuma 6. panta pirmās daļas 8. punkts)." 
"[..] normatīvajos aktos noteiktajā kārtībā un termiņos nesaņemot informāciju no administratora, Maksātnespējas administrācija nespēj pienācīgā kārtā (savlaicīgi, operatīvi un kvalitatīvi) pildīt savu pamatfunkciju - uzraudzīt maksātnespējas procesu efektivitāti un likumību."
[8.2] Ievērojot minēto, secināms, ka Administratore, nesniedzot Maksātnespējas kontroles dienestam atbildi uz Pieprasījuma jautājumu par to, kādēļ Parādnieka maksātnespējas procesā vairākkārt grozīti izmaksu saraksti un pēc izmaksu saraksta sagatavošanas Maksātnespējas likumā noteiktā kārtībā un termiņā process netika virzīts uz pabeigšanu un par ko valsts kasei 2025. gada 10. martā maksāta valsts nodeva 20 euro apmērā, nav ievērojusi Maksātnespējas likuma 6. panta 7. punkta un 26. panta trešās daļas 2. un 5. punkta prasības.
[9] Izvērtējot šā lēmuma norādīto izvērtējumu un pamatojoties uz norādītajām tiesību normām, kā arī Maksātnespējas likuma 173. panta pirmo daļu, 174.1 panta 1. punktu, 174.2 panta pirmās daļas 7. punktu, 175. panta pirmās daļas 2. punktu,

NOLĒMU:

Atzīt, ka maksātnespējas procesa administratore /Administrators/, /amata apliecības numurs/, /SIA "Nosaukums A"/, /reģistrācijas numurs/, maksātnespējas procesā:
1) grozot Parādnieka iepriekšējās administratores pieņemto lēmumu par /pers. A/ un /pers. B/  kreditora prasījumu laikā, kad Parādnieka maksātnespējas procesā jau bija sagatavots izmaksu saraksts un uzsākta kreditoru prasījumu segšana, nav ievērojusi Maksātnespējas likuma 75. panta astotās daļas prasības un Maksātnespējas likuma 6. panta 2. punktā noteikto kreditoru vienlīdzības principu;
2) aprēķinot sev atlīdzību no Parādnieka iepriekšējās administratores pilnvaru laikā pārdotajām vai atgūtajām mantas pozīcijām, nav ievērojusi Maksātnespējas likuma 169. panta otrās daļas prasības  kopsakarā ar Maksātnespējas likuma 26. panta otro daļu;
3) attiecinot savas radītās maksātnespējas procesa izmaksas uz Parādnieka iepriekšējo administratori, nav ievērojusi Maksātnespējas likuma 170. panta otrās daļas prasības kopsakarā ar Maksātnespējas likuma 26. panta otro daļu;
4) nesniedzot Maksātnespējas kontroles dienestam atbildi uz Pieprasījuma jautājumu par to, kādēļ Parādnieka maksātnespējas procesā vairākkārt grozīti izmaksu saraksti un pēc izmaksu saraksta sagatavošanas Maksātnespējas likumā noteiktā kārtībā un termiņā process netika virzīts uz pabeigšanu un par ko valsts kasei 2025. gada 10. martā maksāta valsts nodeva 20 euro apmērā, nav ievērojusi Maksātnespējas likuma 6. panta 7. punkta un 26. panta trešās daļas 2. un 5. punkta prasības.

Uzlikt maksātnespējas procesa administratorei /Administrators/, /amata apliecības numurs/, tiesisko pienākumu nekavējoties, bet ne vēlāk kā līdz 2025. gada 23. septembrim:
1) pārrēķināt pienākošos atlīdzību atbilstoši Maksātnespējas likuma 169. panta otrās daļas 2. punkta prasībām, ņemot vērā Administratores atgūto Parādnieka naudas līdzekļu apmēru un visus Administratores administrēšanas periodā radušos izdevumus;
2) sniegt Maksātnespējas kontroles dienestam atbildi uz Pieprasījuma jautājumu: kādēļ Parādnieka maksātnespējas procesā vairākkārt grozīti izmaksu saraksti un pēc izmaksu saraksta sagatavošanas Maksātnespējas likumā noteiktā kārtībā un termiņā process netika virzīts uz pabeigšanu; par ko valsts kasei 2025. gada 10. martā maksāta valsts nodeva 20 euro apmērā;
3) Administratorei ne vēlāk kā līdz 2025. gada 29. septembrim paziņot Maksātnespējas kontroles dienestam par iepriekš minēto tiesisko pienākumu izpildi, pievienojot to izpildi apliecinošus dokumentus.

Lēmumu var pārsūdzēt /tiesas nosaukums/ (ielas nosaukums) mēneša laikā no lēmuma saņemšanas dienas. Sūdzības iesniegšana tiesā neaptur Maksātnespējas kontroles dienesta lēmuma darbību.

Direktora p.i.										    B. Banga

